El bloc del Museu de la Tècnica de Manresa: desembre 2011\nAvui han finalitzat els TALLERS DE NADAL del Parc de la Sèquia que s'han dut a terme al Museu. Volem donar les gràcies a tots els pares/mares i nens que hi heu assistit ja que heu convertit aquest esdeveniment en un èxit!Us convidem a seguir les activitats que durem a terme durant el 2012.Us volem desitjar una molt bona entrada d'any!Moltes gràcies!\nDurant tota aquesta setmana (27-30 de desembre) continuem amb els Tallers de Nadal al Museu! Recordeu que podeu venir de 11h a 13h i que no és necessària la inscripció prèvia.Els tallers tenen un cost de 1.5€ per nen.Aquest matí hem construït un pessebre ben diferent! Us ho heu perdut?Veniu demà a fer i a decorar el vostre propi arbre-postal de Nadal, el dijous podeu venir a construir el vostre propi fanalet per anar a rebre els Reis d'Orient i el divendres i per acomiadar l'any farem les nostres pròpies boles de neu per decorar portes i finestres!Us esperem a tota la família!!Per a més informació truqueu al 93 877 22 31 o bé envieu un correu a info@parcdelasequia.cat o a museu@parcdelasequia.catBones Festes!\nDes del Parc de la Sèquia us volem desitjar unes Bones Festes.Us esperem al llarg del 2012 amb un munt d'activitats i sorpreses que oferirem des dels nostres equipaments: El Centre de Visitants del Parc de la Sèquia, el Centre de l'Aigua de Can Font i el Museu de la Tècnica.Salutacions\nEl Parc de la Sèquia enguany torna a celebrar els tallers de Nadal que es faran íntegrament a les instal·lacions del Museu de la Tècnica de Manresa l'ultima setmana de l'any. Podeu venir els pares amb els nens i fer els tallers aquí al Museu! Només tindrà un cost de 1.50€ per nen i no serà necessària la inscripció prèvia.23 de desembre (11.00 - 13.00 h): Felicita per Nadal! Farem la nostra postal de Nadal per felicitar els amics d'una manera ben original, tot utilitzant cintes de mides i colors diferents.27 de desembre (11.00 - 13.00 h): Construïm un pessebre! Passarem una estona ben divertida construint un pessebre ben diferent.28 de desembre (11.00 - 13.00 h): Decorem l'arbre de Nadal! Aprofitarem les festes per fer i decorar un petit arbre de Nadal amb diferents materials i tipus de cintes, que servirà per donar un aire festiu a casa nostra.29 de desembre (11.00 - 13.00 h): Tot esperant els Reis... Construirem i decorarem el fanalet que ens servirà per anar a rebre els Reis d'Orient.30 de desembre (11.00 - 13.00 h): Benvingut 2012! Ho celebrarem confeccionant les nostres boles de neu per decorar portes i finestres.\nEl sopar es va celebrar el passat divendres al Museu de la TècnicaEstem en època de crisi, tots ho sabem i segurament moltes empreses, enguany no celebraran el tradicional Sopar d’Empresa. Per aquest motiu que el Museu de la Tècnica i el Mirador de Montserrat, el dia 16 de desembre van organitzar el primer sopar d’empresa als dipòsits vells.Els comensals, grups de diferents empreses, es varen reunir per celebrar l’arribada de les festes. Hi havia empreses des de quatre treballadors fins a quaranta repartits en taules per la primera sala. Seguidament després del banquet, els discjòqueis de Parèntesis varen iniciar la festa que va fer ballar sense parar a tots els assistents durant dues hores.La valoració que se’n fa des del càtering Mirador del Montserrat i el Museu de la Tècnica és molt positiva, així com també ho són les impressions que es varen recollir d’alguns dels participants. Es per això que esperem repetir l’any que ve i que el primer sopar d’empresa es consolidi com una activitat anual.\nEl proper 25 de desembre, la coral manresana Font del Fil ens oferirà el seu repertori de Nadal. El concert serà a les 19.30h de la tarda en un marc incomparable, un antic dipòsit d'aigua.Us hi esperem!\nS’ofereix la oportunitat de gaudir d’un espai únic, un antic dipòsit d’aigua, amb un menú gastronòmic i música en companyia dels vostres companys de feina. Estem en època de crisi, tots ho sabem i segurament moltes empreses, enguany no celebraran el tradicional Sopar d’Empresa. És per aquest motiu que el Museu de la Tècnica i el Mirador de Montserrat, el dia 16 de desembre posen a disposició un lloc molt especial, un dels tres antics dipòsits d’aigua de la ciutat i un menú festiu a un preu molt assequible. Per 35€ els comensals podran gaudir d’un menú del Mirador de Montserrat que consistirà en aperitiu (Crispetes d’arròs negre, Rodet de salmó fumat amb formatge marinat, dau de bacallà marinat amb mongetes, fusta de tacs de manxec amb codony, piruleta cruixent de formatge amb aromes, Dry Martini gelée amb llimona, xips de iuca i moniato), un primer plat de Crema de Marisc amb entrebancs i verduretes rodones, un segon plat consistent en jarret de porcell confitat amb patates i fruits secs, i un postres de mousse de xocolata negra i gelat de gerds. Tot això regat amb vi blanc del Bages, i negre de la Rioja. Els treballadors podran continuar la festa sense desplaçar-se del museu ja que podran gaudir una estona més de ball i música amenitzat per l’orquestra Parèntesis. No hi ha un nombre específic de places per reservar, poden venir des de dos treballadors fins a tota la plantilla completa.Tampoc està limitat l’espai a una sola empresa, ja que cada empresa tindrà el seu propi espai privat dins dels 800 m2 que fa el dipòsit del museu. Per a més informació o reserves truqueu al 93 877 22 31 o bé envieu un correu electrònic a museu@parcdelasequia.cat\nAmb motiu de l'acte de lliurament dels capons per part de l'alcalde de Manresa al castell de Balsareny, el Parc de la Sèquia us convida a les visites del castell de Balsareny. Les visites i els tallers seran gratuïts, però quedaran limitats a la capacitat de l'espai. Més informació: 93 877 22 31 o bé, info@parcdelasequia.cat\nEl dia 16 de desembre us oferim la oportunitat de gaudir d'un espai únic, un antic dipòsit d'aigua, amb un menú gastronòmic i música en companyia dels vostres companys de feina!El Museu de la Tècnica i el Mirador de Montserrat han organitzat conjuntament una nova activitat, aquesta vegada, dirigida a les empreses, un sopar d’empresa. Degut al nombre de demandes de celebració d’aquest tipus de sopar, i als canvis socials que fan que siguin els treballadors els que s’hagin de pagar l’àpat, el Museu i el Mirador han ideat un sopar gastronòmic, amb música i ball, a un preu molt assequible i en un espai emblemàtic.Per 35€ els comensals podran gaudir d’un menú del Mirador de Montserrat http://www.miradormontserrat.com que consistirà en aperitiu (Crispetes d’arròs negre, Rodet de salmó fumat amb formatge marinat, dau de bacallà marinat amb mongetes, fusta de tacs de manxec amb codony, piruleta cruixent de formatge amb aromes, Dry Martini gelée amb llimona, xips de iuca i moniato), un primer plat de Crema de Marisc amb entrebancs i verduretes rodones, un segon plat consistent en jarret de porcell confitat amb patates i fruits secs, i un postres de mousse de xocolata negra i gelat de gerds. Tot això regat amb vi blanc del Bages, i negre de la Rioja.Després de l’àpat, i sense moure’s del mateix espai del museu, els comensals podran prendre una copa tot gaudint del ball ofert per Parentesis http://www.parentesisgrup.comPer poder gaudir de l’àpat cal fer una reserva prèvia al 93 877 22 31 o a través del correu electrònic del museu museu@parcdelasequia.catDescarregar el tríptic: Publicat per


Martínez Dalmau i les associacions gitanes signen un acord de col·laboració en matèria d'habitatge - Generalitat Valenciana\nMartínez Dalmau i les associacions gitanes signen un acord de col·laboració en matèria d'habitatge\n- El primer acord de la Generalitat per a facilitar l'accés del col·lectiu gitano a les polítiques d'habitatge i erradicar el xabolisme\n- La Federació d'Associacions Gitanes representa 80.000 persones de la Comunitat Valenciana\nEl vicepresident segon i conseller d'Habitatge i Arquitectura Bioclimàtica, Rubén Martínez Dalmau, i el vicepresident de la Federació Autonòmica d'Associacions Gitanes de la Comunitat Valenciana (FAGA), Francisco Santiago Camacho, han signat un acord de col·laboració per a donar resposta a la situació d'emergència habitacional de les famílies gitanes que resideixen a la Comunitat Valenciana.\nLes dues parts han expressat la seua satisfacció en tractar-se "del primer acord en matèria d'habitatge subscrit entre la Generalitat i FAGA" i han manifestat el seu compromís per a treballar de manera conjunta en la "implementació d'una sèrie d'actuacions orientades a millorar la situació habitacional de la comunitat gitana".\nEs tracta d'un acord que s'emmarca en l'Estratègia valenciana per a la igualtat i la inclusió del poble gitano 2018-2023 de la Generalitat Valenciana.\nA l'acte han assistit el secretari autonòmic d'Habitatge i Funció Social, César Jiménez; la directora general d'Emergència Habitacional, Pura Peris; el director de l'Entitat Valenciana d'Habitatge i Sòl (EVHA), Alberto Aznar, i la subdirectora de l'Entitat Valenciana d'Habitatge i Sòl (EVHA), Helena Ferrando. Per part de FAGA han participat diversos membres de la junta directiva, entre ells José Luis Vargas, Jesús Ramírez Escudero i Dolores Santiago, els quals han assenyalat la importància de l'acord que se subscriu en vespres del Dia Internacional del Poble Gitano, que se celebra el dijous 8 d'abril.\n"Hem volgut incloure la mirada de gènere en aquest acord mitjançant la inclusió explícita de l'Associació de Dones Gitanes ROMI València, adscrita a FAGA. Perquè, com mostren els indicadors socials, el rostre més comú de la pobresa i de l'exclusió social és el d'una dona racialitzada", ha assegurat Martínez Dalmau.\nEl vicepresident ha insistit de manera especial en l'erradicació del xabolisme, que, segons ha dit, "continua afectant prop d'un 10 % de la comunitat gitana i en el foment a l'accés a habitatges en propietat o en règim de lloguer". El xabolisme, segons dades d'estudis del Ministeri de Sanitat, ascendeix a un 2,17 % dels habitatges on resideixen famílies gitanes; els altres tipus d'infrahabitatge, a un 6,46 %.\nMartínez Dalmau ha destacat que la Comissió Mixta d'Habitatge, que arranca gràcies a l'acord, abordarà assumptes relacionats amb la millora de l'adequació dels habitatges de l'EVHA per a facilitar més integració social de la comunitat gitana.\nD'aquesta manera, ha explicat que entre les mesures es troba l'elaboració conjunta dels processos de planificació i disseny de polítiques relacionades amb els habitatges del parc públic, la promoció de la participació en fòrums, trobades i els grups de treball per a identificar les necessitats habitacionals de la comunitat gitana.\nFAGA és una entitat intercultural que presta serveis per al desenvolupament de la comunitat gitana a Castelló, València, al barri de La Coma del municipi de Paterna, Alacant i Elx i representa les 80.000 persones gitanes que viuen en el territori valencià, la qual cosa suposa el 9 % de tota la població gitana d'Espanya.\nLes seues accions com a entitat estan encaminades a contribuir a assolir la plena ciutadania de les persones gitanes, millorar les seues condicions de vida, promoure la igualtat de tracte i evitar tota mena de discriminació.\nMartínez Dalmau y las Asociaciones Gitanas firman un acuerdo de (...)\nMartínez Dalmau y las Asociaciones Gitanas firman un acuerdo de colaboración en materia de vivienda


AMPA ALFRED MATA: 2016\nFESTES DE CAL PONS\nAquest cap de setmana es va celebrar les Festes de Cal Pons i el diumenge una colla d'alumnes de l'escola juntament amb l'AMPA i vàrem participar.\nMoltes gràcies a tots i a totes ens ho vam passar molt bé!\nPublicat per ampa.alfredmata a 21:08 Cap comentari:\nDesde l'AMPA volem agrair als membres que\naquest curs passat han acabat la seva tasca amb nosaltres.\nMoltes gràcies a tots i a totes per la vostra dedicació,\nesforç i les ganes de fer coses.\nPer tots els moments compartits.\nHeu deixa´t un gran projecte.\nAmb persones com vosaltres tot és molt fàcil, gràcies per ser com sou.\nPublicat per ampa.alfredmata a 11:31 Cap comentari:\nPublicat per ampa.alfredmata a 11:12 Cap comentari:\nReunió Junta AMPA (06/09/16)\nAspectes tractas a la reunió\n. Presentació: constitució de la nova Junta de l'Ampa amb l'incorpuració de membres nous.\n. Activitats durant el Curs: Resum de les diferents activitats que l'Ampa porta a terme\ndurant el proper Curs.\n. Hora complementària de 4 a 5: s'estan acabant de planificar les activitats que és duran a\nterme el curs vinent 16-17.\nPublicat per ampa.alfredmata a 10:24 Cap comentari:\nRECORDEU CASAL DE SETEMBRE\nus informem que durant la setmana del 29 d'agost al 2 de setembre queden suspesos tant el Casal coml'Acollida Matinal de l'escola per falta d'alumnes.\nLa setmana del 5 al 9 de setembre hi haurà Casal de 9 a 13h. L'Acollida Matinal queda suspesa.\nPublicat per ampa.alfredmata a 10:58 Cap comentari:\nRESULTAT DE LES ELECCIONS A LA JUNTA DE L'AMPA 2016\nUs comuniquem els resultats de les votacions per renovar la Junta de l'AMPA:\n1. Ricard Roca Campos (80 vots)\n2. Francesc Flores Baixauli (40 vots)\n3. Elisabet Teixidor Vilanova (40 vots)\n4. Judit Olònia Vilaplana (38 vots)\n5. Montserrat Reig Guitart (34 vots)\n6. Ana Maria Espinosa Pérez (24 vots)\n7. Susana Rodríguez Ruano (19 vots)\n8. Marta Codina Castaño (19 vots)\n9. David Sales Casals (15 vots)\n10. Carles Corominas Pajares (12 vots)\n11. Vanesa Chirveches Domínguez (12 vots)\n12. Olga de la Fuente Pujol (10 vots)\n1r Suplent. Adriana Raiera Arenillas (9 vots)\n2n Suplent Sara Fernández Hernández (9 vots)\n3r Suplent Andrea Martín Culebras (8 vots)\nLa nova Junta es formarà al mes de setembre. Es renoven sis membres, per tant, els escollits en les sis primeres posicions n'entraran a formar part immediatament, la resta, es renovaran a l'inici del curs 2018-2019.\nEl desempat de vots entre escollits per tal d'ordenar la llista s'ha fet segons el criteri que es va publicar al seu dia.\nUs adjuntem la relació total de vots d'aquestes eleccions.\nRESULTAT ELECCIONS JUNTA AMPA 2016\nPublicat per ampa.alfredmata a 19:02 Cap comentari:\nELECCIONES JUNTA AMPA\nus recordem que els propers dies 8 i 9 de juliol, durant la venda de llibres, es portaran a terme les votacions dels nous membres de la Junta de l'AMPA.\nComunicar-vos que s'ha presentat com a candidat en Ricard Roca Campos, pare d'una alumna que ha cursat P5 durant aquest curs.\nRecordeu que aquest pare no entra directament a formar part de la Junta, sinó que ha de ser escollit en les votacions.\nPublicat per ampa.alfredmata a 11:00 Cap comentari:\nPublicat per ampa.alfredmata a 10:53 Cap comentari:\nINFORMACIONS DE FI DE CURS\nus fem arribar un seguit d'informacions que poden ser del vostre interès:\n- HORA COMPLEMENTÀRIA de 4 a 5 de la tarda: Aquesta activitat finalitza el divendres 3 de juny, ja que és l'últim dia que a l'escola es fa jornada de matí i tarda. L'últim rebut que rebreu serà el del mes de maig.\n- JORNADA INTENSIVA del 6 al 21 de juny: Us oferim servei de vigilància de 3 a 4 de la tarda; el preu total és de 12 euros i el preu per dies esporàdics és de 3 euros. En breu rebreu el full d'inscripció.\n- FESTA DE FI DE CURS: Enguany, la Festa de Fi de Curs es celebrarà el dissabte 18 de juny; els tiquets del sopar es vendran a l'ESCOLA a partir del dilluns dia 6 de juny.\nPreus del sopar: adult 8 euros i infantil 2 euros. Properament rebreu el programa.\n- CASAL DE JUNY I SETEMBRE: Us oferirem Casal d'Estiu els dies 22 i 23 de juny. L'horari serà de 9 a 13 h, i opcionalment servei d’acollida matinal de 8 a 9.\nProperament us farem arribar el full d'inscripció amb els dies, preus detallats i els mínims nens i nenes necessaris per fer el Casal.\nPer qualsevol dubte o suggeriment restem a la vostra disposició,\nPublicat per ampa.alfredmata a 10:52 Cap comentari:\nELECCIONS JUNTA DEL AMPA\nCARTA ELECCIONS JUNTA AMPA\nPublicat per ampa.alfredmata a 12:31 Cap comentari:\nÈXIT A LA 4a CAMINADA FAMILIAR NOCTURNA\nMoltes gràcies a tothom per haver-hi participat!!!\nPublicat per ampa.alfredmata a 11:39 Cap comentari:


l'Esquella de la Torratxa: Montilla denuncia 'maniobres' brutes per forçar la renúncia de Chacón\nMostra el seu suport a la ministra i assegura que ha fet 'el millor pel socialisme espanyol'\nL'expresident de la Generalitat José Montilla ha mostrat el seu suport aquest dijous a la ministra espanyola de Defensa, Carme Chacón, per haver anunciat el que considera 'una decisió encertada' de no presentar-se a les eleccions primàries del PSOE. En una entrevista a la Cadena Ser, Montilla ha assegurat que el gest de Chacón 'és el millor pel projecte socialista espanyol' atesos els mals resultats electorals dels socialistes a les municipals i les veus del PSOE que s'han aixecat en contra de les primàries. Montilla s'ha mostrat crític contra el president basc, Patxi López, que ha demanat un congrés al PSOE, i ha admès que aquests dies 'no totes les maniobres han estat netes' al si del partit.\nDIVENDRES, 27 DE MAIG DE 2011 05:00 H\nMontilla ha estès la mà aquest dijous a Chacón per la seva decisió de no presentar candidatura a les eleccions primàries per mantenir la cohesió interna al si del PSOE. Chacón ha assegurat que li sembla una decisió 'encertada' i ha reiterat el suport del PSC a la decisió. 'Crec sincerament que en aquests moments és el millor pel projecte del conjunt dels socialistes espanyoles', ha afirmat.\nMontilla ha confessat que Chacón li havia manifestat la seva intenció de presentar-se a les primàries 'fa temps òbviament si el president del govern renunciava a presentar-se, com així ha estat'.\nLa derrota a les urnes i el malestar a dins del partit, principals causes\nMontilla ha argumentat que la decisió de Chacón és encertada 'ateses les circumstàncies', en referència a la derrota socialista a les eleccions municipals i autonòmiques i a 'les diverses manifestacions que hi ha hagut per part de responsables territorials del partit' que rebutjaven la convocatòria d'eleccions primàries. En aquest sentit, ha explicat que Chacón s'ha repensat la decisió perquè 'els costos que poden comportar els legítims interessos que es puguin tenir fan pensar en l'interès general'.\nHi ha sectors 'que no volen primàries'\nMontilla assenyala que 'ha quedat molt clar que hi ha sectors al partit que no volen primàries', tot i que les normes del PSOE preveuen aquesta possibilitat si hi ha més d'un candidat a dirigir el partit. En aquest sentit, ha confessat que per ell 'no és un contrasentit' presentat candidatura, però ha remarcat que 'hi ha persones com la Carme que han avantposat els interessos del conjunt dels socialistes espanyols per davant de les legítimes aspiracions que ella tenia'.\nChacón 'estava afectada' per 'maniobres que no han sigut netes'\nMontilla ha assenyalat que Chacón 'estava afectada' aquest dijous al matí quan ha anunciat la seva renúncia en roda de premsa, i l'ha justificat asseverant que 'aquests dies no totes les maniobres han sigut netes, de fet n'hi ha algunes que no ho han estat en absolut i això òbviament afecta qualsevol persona'. En aquesta línia, ha fet referència a 'filtracions' o 'gestos' com ara, ha dit, 'demanar un congrés extraordinari per part d'un responsable institucional i territorial del partit', en referència al lehendakari, Patxi López. 'No em sembla un gest gaire lleial', ha lamentat.\nL'expresident s'ha mostrat esperançat amb què al Comitè Federal d'aquest dissabte tothom expressi les seves raons 'parlant a la cara i mirant als ulls'. Així, ha dit estar convençut que l'ambient al PSOE tornarà a la normalitat 'perquè el conjunt de responsables del partit són persones amb sentit comú i amb sentit de la lleialtat'.\nETIQUETES carme chacón, psc-psoe, psoe\nEtiquetas: Espanya, Politica


PASTISSOS DE CASAMENTS I ESDEVENIMENTS | Escribà Academy\nAprèn a construïr un pastís de tres pisos de diàmetres 10cm, 15cm i 20cm, ideal per a qualsevol gran esdeveniment: casaments, comunions, batejos, aniversaris…\nTreballarem com omplir, anivellar, folrar amb fondant i decorar cada un dels pisos amb un acabat professional i aprenent els trucs més importants per a això. Coneixerem els tipus de bescuits i farcits que són aptes per a decorar amb fondant, així com la seva conservació i transport.\nAprèn la tècnica de decorar pastissos fondant de pisos i de l’estructura interna i trucs imprescindibles per fer-ho de la manera més professional: tipus d’estructura per a pastissos de pisos i tipus de materials aptes per a això. Dominaràs la seva estabilitat i equilibri.\nCompleta la teva formació decorant amb encaix comestible, glasa, decoracions fetes amb pasta de sucre i moltes altres tècniques i recursos decoratius que de ben segur posaràs molt en pràctica a partir d’ara!


Acaba la instrucció pel cas de l'agressió racista dels Mossos a un jove a Sant Feliu Sasserra - Ona Bages\nInici OB - Notícies Acaba la instrucció pel cas de l’agressió racista dels Mossos a un...\nAcaba la instrucció pel cas de l’agressió racista dels Mossos a un jove a Sant Feliu Sasserra\nLes parts tenen deu dies per presentar els escrits d’acusació i de defensa.\nEl jutjat de primera instància i instrucció número 5 de Manresa ha deixat a un pas el judici als sis mossos acusats d’una agressió racista contra Wubi, un jove de pell negre. Els fets es remonten al 10 de gener de 2019 durant una actuació policial a la localitat bagenca de Sant Feliu Sasserra.\nTal i com recull l’escrit del jutge, l’acusació manté que sis agents van detenir el jove després de ser “humiliat i agredit”. La defensa assegura que els mossos el van escopir, li van fer puntades de peu i el van colpejar. A més, diuen que se’l va amenaçar i que se li van proferir insults racistes. De fet, hi ha l’existència d’un informe mèdic que assegura que el jove va ser atès amb contusions a diverses parts del cos.\nSegons la resolució judicial, hi ha “indicis raonables i suficients” per considerar que els fets podrien constituir un delicte contra la integritat moral i un delicte de lesions. Per això el magistrat va obrir ahir un termini de deu dies perquè la fiscalia i l’acusació presentin els seus escrits per demanar l’obertura del judici oral o el sobreseïment de la causa.


‘Memòries d´un somni’, Amadeu Cuito – Leer en caso de incendio\nLeer en caso de incendio\n‘Memòries d´un somni’, Amadeu Cuito\nAmadeu Cuito (Barcelona, 1936) va créixer a l’exili, en el si d’una família liberal i benestant. Hi va haver molts exilis i de fet podem dir que Cuito va néixer en un context d’exili privilegiat. El seu avi va ser Amadeu Hurtado (1875-1950) del qual s’ha reeditat recentment un llibre, també de memòries, interessantíssim i absolutament recomanable, que ens arriba finalment en la seva versió completa, Quaranta anys d’advocat. Història del meu temps (1894-1936) (Edicions 62). Els llibres de memòries i les biografies resulten imprescindibles per tal d’arrodonir la visió de la història, la recent i la del passat.\nCuito, advocat i economista, va créixer i estudiar a França i la narració dels seus anys d’infantesa i adolescència presenta trets gairebé poètics. Va ser jove als Estats Units i va acabar per retornar a Catalunya, sense haver trencat mai del tot els vincles amb el país, el 1976, durant la transició. Va esdevenir un bon col·laborador del malaguanyat Josep Pallach, la mort del qual també va acabar de forma definitiva amb el somni d’un socialisme català i independent. Cuito ens ofereix un fresc impagable de la seva vida, per la qual es creuen molts personatges d’alt voltatge, alguns de ben coneguts per nosaltres i d’altres que no ho són tant però que en algun moment determinat van tenir el seu pes específic. En tot cas la mirada de l’autor d’aquestes memòries és comprensiva, generosa, explica i intenta entendre i oferir-nos de tots ells i de les situacions viscudes una visió humana, molt allunyada de les agres desqualificacions a les quals ens ha acostumat determinat periodisme o un memorialisme més clarament partidista. Només cap al final del llibre, quan ja les il·lusions de la clandestinitat prenen forma en tot allò que va ser la transició, es pot copsar amb claredat una certa crítica vers mètodes emprats per oponents com ara els marxistes, quan s’oloraven que algú els podria prendre el protagonisme. El marxisme va escampar una atracció incondicional pels sectors joves i intel·lectuals, que avui costa d’entendre, va aconseguir fer oblidar el paper dels comunistes durant la guerra civil i també el fet que no era el mateix, ni de bon tros, ser demòcrata que ser antifranquista.\nEl títol fa referència al país que segurament ell i tants altres somiaven i que no va ser, exemplificat en l’intent gairebé testimonial de reeditar la revista Mirador. Els somnis topen sovint de forma contundent amb la realitat, de vegades s’esdevenen coses que eren impensables, com ara la recuperació política de Tarradellas i esdeveniments que semblaven segurs, inevitables, s’obliden i no arriben a port. Tot això, però, només es pot constatar de forma intel·ligent i desacomplexada a l’edat de l’autor, sobretot quan s’ha viscut en contacte amb el món de la clandestinitat, i quan s’han fet de forma directa molts intents per tal de renovar aquella Espanya franquista que sempre vam voler creure que duraria molt menys. Tot plegat resulta molt més instructiu si ens arriba comentat i valorat des d’una ideologia oberta i bonhomiosa, com és la de l’autor.\nAquest llibre ha estat un encàrrec, després de la publicació de dos llibres de Cuito més literaris, però també amb elements evocadors del passat. Un encàrrec amb uns resultats molt positius. Pot ser que ens enlluernem amb les relacions socials, culturals i polítiques de l’autor però ell mateix ens mostra sense manies les febleses de la gent que té un suposat pes en la història. No sempre guanyen els millors, no sempre els projectes suposadament viables, com ara la creació d’un sindicat independent o la represa d’un sentiment catalanista propi i socialista, que es pogués tractar d’igual a igual amb el socialisme espanyol, amb arrels amb el passat però mirant cap al futur, acaben de forma reeixida. Cuito desmunta, de forma plàcida i sense visceralitat, tòpics a l’entorn de la vella i culta Europa o dels tan bescantats Estats Units, un dels país on, segon diu un dels molts personatges que suren per aquestes pàgines, hi ha menys enveja.\nLes reflexions de l’autor potser no agradaran als partidaris de dividir el món en bons i dolents, dretes i esquerres, catalans i no catalans, convergents i socialistes… Es preguntava Cuito, de més jove, com una elit intel·lectual assenyada havia estat estossinada per uns militars ignorants i maldestres, cosa que potser ens hem preguntat molts en algun moment. Les respostes no són mai senzilles però cal fer autocrítica. Del passat i del present. Abans d’escriure aquesta ressenya sobre el llibre d’Amadeu Cuito m’he mirat el programa L’hora del lector, que li van dedicar i m’ha semblat que els entrevistadors no havien sabut treure el suc ni al llibre ni a l’autor. Potser perquè aquests llibres no demanen la immediatesa de la promoció sinó una lectura lenta i acurada, prudent i profunda, i la televisió no permet la disbauxa d’una excessiva pèrdua de temps.\nPercebo en moltes declaracions polítiques actuals una gran ignorància sobre aquest passat recent. Cuito, com el seu avi, pertanyen a un grup de personatges que malgrat el seu interès per la política no van ambicionar els primers papers de l’auca però que sovint han estat tant o més importants que no pas els protagonistes. Tot i que potser tenen poc a veure, pensava en llegir aquestes memòries en la recent biografia de Ventalló, un altre secundari de luxe de la nostre història recent, un home moderat, supervivent, culte, possibilista. Ha estat un encert la publicació d’aquest llibre tot i que jo hauria agraït encara més pàgines i que no s’acabés l’any 1969, malgrat que l’autor ho justifica i fa unes reflexions sobre els esdeveniments posteriors. Hi surt tanta gent interessant que voldríem saber encara, sobre la majoria, moltes més coses les quals, n’estem segurs, Amadeu Cuito ens podria explicar a fons.\nHi ha situacions i anècdotes que valen un imperi, com ara la trobada juvenil de l’autor amb Camus, Malraux i Sartre, en anar a demanar-los firmes a favor d’uns presos polítics. O la impressió que li fan gent com Jordi Pujol, Felipe González, Tierno Galván, Josep Benet o Fernando Morán, vestit de conspirador. La visió, realista, d’aquell maig del seixanta-vuit francès, una mena de gran guinyol, de fet, també resulta molt instructiva per als qui encara creuen en la poesia mítica i innocent de les revolucions i les proclames. La descripció de les trobades amb personatges tan camaleònics i oportunistes com Carrillo són també molt interessants. Hi ha bon humor al llibre i una fina ironia que en d’altres temps deien que era una característica catalana, en aquest cas d’un català cosmopolita i universal. Potser cal tenir alguns anys per a gaudir en profunditat d’aquesta lectura, no ho sé. En tot cas crec que els joves hi poden retrobar tot un món que no coneixen o que coneixen de forma molt parcial i oportunista, segons qui els n’explica les facècies. Un text per a llegir, rellegir, consultar, passar una bona estona i meditar sobre la vida, la política, la gent, i sobre allò que podia haver estat i no va ser o sobre el que va ser i mai no hauríem pensat que seria. Imprescindible per anar arrodonint els nostres coneixements sobre tants aspectes d’aquest passat encara poc conegut del qual n’ha derivat el present.\nJúlia Costa Coderch\nMemòries d´un somni / Amadeu Cuito / Editorial Quaderns Crema / 312 pàgines / 1ª edició, 2011 / ISBN 9788477275053


Berga estudia contractar informadors de carrer per millorar el porta a porta - Regió7 :: El Diari de la Catalunya Central\nBerga estudia contractar informadors de carrer per millorar el porta a porta\nEl regidor de Medi Ambient diu que hi ha la voluntat i que ara falta trobar els diners per pagar-ho\nEl regidor Eloi Escútia a la reunió de dijous D.C.C.\nEl regidor Eloi Escútia a la reunió de dijous\nEl govern de Berga estudia contractar informadors de carrer perquè treballin sobre el terreny, per millorar els aspectes que grinyolen del servei de recollida de deixalles del porta a porta. En declaracions a Regió7, Eloi Escútia, regidor de Medi Ambient, ha explicat que «tenim la voluntat de fer-ho però l'ajuntament té la disponibilitat de personal que té, i haurem de buscar la manera d'aconseguir contractar personal a través de plans d'ocupació o a través del Consell Comarcal. Caldrà veure quines possibilitats hi ha de tenir aquestes persones».\nContractar agents cívics és una de les qüestions que els representants de les associacions de veïns van posar damunt la taula en la reunió que van mantenir amb Eloi Escútia i el conseller comarcal de Medi Ambient, Vicenç Linares, dijous a la tarda (veure Regió7 del divendres 6 de setembre). Les entitats es queixen d'aspectes del servei que no funcionen i una de les demandes és que es contracti personal per informar.\nEls informadors de carrer haurien d'atendre no només els problemes que genera el servei i facilitar informació als ciutadans que no coneguin com funciona el sistema o vetllar perquè es compleixin requisits com treure els cubells o les bosses quan toca i no deixar-los massa hores al carrer, sinó també obtenir informació de tot allò que funciona. «Trobo molt important treure a la llum les virtuts del que estem fent, a més de les disfuncions», ha exposat Escútia. Així, els informadors de carrer haurien de parlar amb els presidents de les comunitats de veïns per recollir les seves impressions sobre com funciona el servei i recordar que cal treure i retirar els cubells a l'hora, perquè no s'estiguin moltes hores al carrer.\nLa setmana entrant és previst que el regidor de Medi Ambient de Berga es reuneixi amb el seu homòleg del Consell Comarcal Vicenç Linares. A la trobada s'han de posar damunt la taula diferents qüestions relacionades amb el servei de recollida de residus i el servei en general. Per exemple, que el Consell posi en marxa el servei de deixellaria mòbil que correspon a la ciutat i que hauria d'haver entrat en servei el novembre passat, tal com es va preveure quan es va aplicar el porta a portar. A data d'avui, aquest servei encara no s'ofereix. «Hem de tornar exigir al Consell que es posi en marxa la deixallaria mòbil». Aquest és un servei que «no ha arribat a funcionar» tot i que «l'hem anat reclamant», ha indicat el regidor Escútia.\nUna altra qüestió que l'Ajuntament ha d'abordar és la millora del servei de recollida de voluminosos. Actualment, el consistori ofereix un servei de recollida d'aquests residus un cop al mes però «no és suficient», ha admès Escútia. El regidor de Medi Ambient ha explicat que quan cal fer «una recollida extra, ho comuniquen al Consell Comarcal i ells donen l'ordre al gestor de residus perquè ho reculli».\nEn la trobada s'analitzarà la proposta de les entitats veïnals d'aprofitar la recollida de grans productors per incrementar els dies de la recollida de matèria orgànica dels particulars\nEscútia ha indicat que el servei de recollida del porta a porta «funciona bé, es fa els dies que toca als llocs que toca» i hi ha «un percentatge elevat i majoritari de persones que fan les coses correctament. Ara, aquest sistema té fuites i hem de treballar per millorar-les». Una de les aportacions que ha destacat és l'oferiment de les associacions de veïns per dur les bosses de la brossa a aquelles persones que no les poden anar a recollir a les oficines del Telecentre.\nEl Messi de cera crea debat: És ell? Noccioni? Bradley Cooper? El Sergio Ramos de ´Crackòvia´?


Màxima igualtat en el Diputació de Raspall femení\nQuatre son els equips que encapçalen, empatats a sis punts, la primera categoría del XIX Campionat Autonòmic de Raspall, gran trofeo Diputació de Valencia, Bicorp, Borbotó A, Beniparrell i l’Alqueria d’Asnar, tot i que aquests dos últims han jugat una partida més que les formacions de Bicorp i Borbotó.\nEn la pasada jornada les jugadores campiones de la temporada anterior, Mar de Bicorp i Victoria de Valencia, descansaven per obligació del calendari de competició, circumstància que aprofitaven el Borbotó i l’Alqueria per empatar a la primera plaça de la classificació. En el cas del Borbotó A, els tres punts sumats en la partida de la jornada jugada contra Beniparrell son més valuosos, ja que la parella de la pedanía, formada per Anabel i Amparo, anaven 15 per 5 baix en el marcador, i amb les germanes Ana i Noelia al traure. Tot i un resultat tan advers, les xiques del Borbotó aconseguien guanyar quatre jocs seguits, i gràcies al 25 per 15 final també tenen de moment la diferencia de jocs a favor davant l’actual subcampió, Beniparrell. Erika i Miryam, la parella de l’Alqueria d’Asnar, aconseguien el mateix resultat davant la jove formació de La Marina. La tercera i última partida de la jornada enfrontava el diumenge al Tavernes Blanques A amb el Borbotó B al carrer de les primeres. I en la mateixa les locals aconseguien guanyar amb solvencia, sumant els seus primers punts del campionat.\n1-Turismo Rural CPV Bicorp punts 6 punts\n4-CPV Alqueria d’Asnar A 6 punts\n6-CPV La Marina A 2 0 15 50 0 punts\nEn la divisió de plata el Moixent empata a sis punts en la primera posició amb el Tavernes Blanques B, que derrotava en la pasada jornada al Beniparrell C, tercer classificat. Ja en tercera categoría son Beniparrell D i Borbotó C els que encapçalen els seus grups. Les xiques del club d’Oliva marxen segones del grup 1, en el que es el seu debut en la competició. Respecte a quarta A son dos equips del club de Beniparrell els que lideren els grups de competició, tot i que el del primer grup empatat amb el Borbotó D. Per últim, en quarta B els primers classificats dels tres grups de la categoría son Sella, Favara i Monserrat.


Anna Roca és la nova presidenta provisional de Els Catòlics d'Olot - Garrotxa Digital\nAnna Roca és la nova presidenta provisional de Els Catòlics d’Olot\nOlot - Publicada a les 11:39h\nComentaris tancats a Anna Roca és la nova presidenta provisional de Els Catòlics d’Olot\nAnna Roca es la nova presidenta provisional del centre cultural Els Catòlics d’Olot. Així ho ha decidit l’entitat en una assemblea extraordinària que ha servit per aprovar una junta provisional, després de la renúncia de l’antic president, Joan Bassols. Aquesta nova junta estarà al capdavant de Els Catòlics fins al mes d’abril.\nEls responsables del temps són els nous personatges de la cavalcada dels Reis d’Orient d’Olot\nReintrodueixen el cranc de riu a la Garrotxa\nNova actuació per repoblar animals a la Garrotxa. La setmana passada es van alliberar un miler d’exemplars de cranc de riu autòcton a diverses rieres. L’espècie ha estat substituïda en els últims anys pel cranc americà, portador d’una malaltia…\nJa es pot visitar el Pessebre de l’ermita de Sant Francesc, aquest any amb ombres xineses\nL’ermita de Sant Francesc, al cim del volcà Montsacopa, torna a estar guarnida amb el ja tradicional pessebre que s’organitza any rere any. En aquesta ocasió, però, i seguint la línia de l’edició anterior, l’obra se situa fora de l’ermita per tal…\nLa Generalitat de Catalunya prohibeix les reunions de més de 10 persones arreu del territori\nLes reunions de més de 10 persones queden prohibides arreu del territori català, ja sigui en l’àmbit públic o privat durant mínim 15 dies. Així ho ha anunciat el president de la Generalitat de Catalunya aquest mateix dilluns, unes mesures que pretenen…


Simulador de rehabilitació energètica d'edificis : OBRA Barcelona\nBrowse: Home » Simulador de rehabilitació energètica d’edificis\nSimulador de rehabilitació energètica d’edificis\n13 de desembre de 2016 · by obrablog · in Rehabilitació Energètica\nLa rehabilitació energètica de les nostres llars no és una qüestió menor. Sabies que el 40% del consum energètic a Europa prové de les nostres cases? Consumim més que les indústries i empreses de transport. Per això es tant important fer petits canvis.\nPer a què serveix el simulador?\nL’Institut Català d’Energia (ICAEN) ha presentat el simulador de mesures de rehabilitació energètica d’edificis dins del seu projecte per a un nou model energètic per Barcelona. Aquesta eina ens permet veure els resultats de sotmetre la nostra llar a una rehabilitació energètica. Els resultats estan basats en el Quadern Pràctic “Rehabilitació energètica d’edificis” que recull informació sobre les mesures de rehabilitació energètica més adequades a cada immoble segons la seva tipologia i ubicació.\nL’objectiu d’aquest simulador és mostrar la viabilitat econòmica i tècnica de les mesures de rehabilitació energètica a les nostres residències. L’ús d’aquesta eina permet fer una aproximació al resultat final després de la rehabilitació energètica. Aquest software pot ser útil tant per professionals de la construcció com per particulars que estiguin pensant en fer una obra de rehabilitació energètica a casa seva. Gràcies a aquest simulador podran escollir la millor opció de rehabilitació en base al cost econòmic, l’estalvi energètic o el temps d’amortització. Actualment, també pots calcular l’estalvi energètic del teu comerç.\nRehabilitació energètica. Com m’afecta?\nLa rehabilitació energètica no només comporta un estalvi d’energia o de despeses. Tot i que el simulador no ho contempla existeixen molts altres beneficis que ens poden animar a realitzar una obra de rehabilitació energètica a casa nostra, per exemple podem millorar el confort tèrmic i acústic de la nostra llar.\nUn altre dels grans avantatges de la rehabilitació energètica és l’augment del preu de mercat de l’immoble, un factor intrínsec a la rehabilitació però difícil de quantificar pel simulador. Comprar o llogar una casa energèticament eficient es una opció molt atractiva pels nous propietaris ja que poden viure a una llar amb millors condicions de confort sense fer un gran ús dels sistemes de climatització. D’aquesta manera aconseguim reduir la despesa econòmica i també el nostre impacte sobre el medi ambient.\nEncara tens dubtes sobre els beneficis de la rehabilitació energètica? Informa’t i posa’t en marxa. La teva butxaca i el medi ambient t’ho agrairan.\nTags: eficiència energètica, estalvi energètic, OBRA, rehabilitació energètica\n← Primeres propostes de millora i rehabilitació de la Meridiana\nNova edició de les Jornades Internacionals sobre Intervenció en el Patrimoni Arquitectònic →\npatrimoni arquitectònic Barcelona OBRA Actualitat arquitectònica Rehabilitació Actualitat rehabilitació Rehabilitació arquitectònica Barcelona Arquitectura


Allargar la jubilació: nova bretxa en Govern entre Escrivá i Diaz\nDemorar o no la jubilació: nova bretxa en el Govern entre Escrivá i Díaz\nLa Seguretat Social aposta per eliminar incentius als retirs primerencs i donar facilitats als tardans\nTreball replica que premiar les jubilacions més enllà de l'edat legal pot tapar l'accés dels joves al mercat\nBarcelona - Dilluns, 14/09/2020 | Actualitzada 15/09/2020 - 11:17\nLa jubilació i el seu encaix entre unes tensades arques de la Seguretat Social i un mercat laboral envellit s’erigeix com un nou punt de dissens al bell mig del Govern de coalició. Així ho ha reconegut aquest dilluns públicament la ministra de Treball, Yolanda Díaz, que difereix del seu col·lega de la Seguretat Social, José Luís Escrivá, pel que fa a eliminar incentius per als retirs primerencs i donar facilitats als tardans. Aquestes difícils puntes de coixí entre les competències i interessos de Treball i Seguretat Social, que conviuen per primera vegada en dècades en ministeris separats, evidencien de nou les diferents concepcions econòmiques que cohabiten en el mateix Executiu.\nEl pla d’Escrivá per apuntalar la sostenibilitat financera de la Seguretat Social no agrada als despatxos de Treball. El titular d’Inclusió pretén un enduriment gradual de les jubilacions anticipades per acostar l’edat efectiva de jubilació (65,1 anys) a la legal (66,5 anys). També donar incentius als treballadors que voluntàriament vulguin allargar les seves carreres professionals més enllà de la segona. «El repte del nostre país és incorporar els joves al mercat laboral...propiciar que allarguem i a més incentivem l’edat de jubilació més enllà de l’edat legal jo crec que entorpeix la capacitat d’incorporar joves», ha declarat Díaz en una entrevista a TVE.\nEl drama que assenyala la titular de Treball és irrefutable, ja que la taxa d’atur juvenil va escalar aquest segon trimestre al 37,6% i consolida Espanya com l’estat membre de la UE amb més atur entre els júniors. No obstant, l’argument posa de manifest un desacord en el Govern i desperta el rebuig de part de la comunitat acadèmica.\n«No hi ha una correlació clara entre retardar la sortida d’un sènior i que això afavoreixi l’entrada d’un jove», afirma el director d’economia pública de Funcas, Eduardo Bandrés. «Estan pensant en la cadena de muntatge fixa, on treus una peça i en poses a una altra i són perfectament substituïbles. I el món laboral del segle XXI no és així», afirma el professor d’economia de la UPF i investigador de Fedea, Sergi Jiménez.\nEl concepte pot semblar contradictori, però és perfectament compatible en termes econòmics, ja que el perfil del treballador que es retira no necessàriament pot trobar substitut immediat al mercat laboral o la mateixa empresa pot decidir prescindir de l’esmentat lloc. O bé aquest pot desaparèixer arran de l’automatització. No és aplicable tampoc, segons assenyala el professor d’economia de la UB Raúl Ramos, a tots els sectors de la mateixa manera. «Un sector que depèn molt de l’impuls tecnològic i de les habilitats que es troben més fàcilment entre les noves generacions pot veure’s perjudicat per un enduriment de les jubilacions anticipades», afirma.\nDues lectures, un mateix origen\nMalgrat el desacord entre els dos ministeris, els seus plantejaments neixen del mateix punt negre per a l’ocupació: l’atur dels treballadors sèniors. Espanya té una de les taxes d’ocupació més baixes a la Unió Europea entre els treballadors veterans. Només el 53,9% de les persones d’entre 55 i 64 anys té una feina. La resta o està a l’atur, o està inactiu. A Suècia l’esmentat percentatge és del 76,6%, a Alemanya el 72,7% o a Dinamarca el 71,1%.\n«Les denominades prejubilacions són un mecanisme de sortida del mercat laboral a través de l’atur, primer, i en general d’una jubilació anticipada, després», assenyala Bandrés. És a dir, la gran majoria de gent que abandona prematurament el mercat laboral no ho fa per voluntat pròpia, sinó perquè es veuen expulsats dels seus llocs de feina. «Els joves no ocupen els mateixos llocs de feina perquè no se’ls permet», afirma la secretària de polítiques socials d’UGT, Mari Carmen Barrera.\nLes centrals són més partidàries d’acabar amb el problema amb una solució a cavall dels dos plantejaments: el contracte de relleu. «Mantenir els més grans cotitzant fins a la seva edat legal de jubilació permet no perdre cotitzacions, i evitar jubilacions anticipades que paguem entre tots», afegeix Barrera. Una fórmula sense explotar fins a l’actualitat a Espanya, que exigeix d’una implicació i planificació activa per part de les empreses i que té escassos referents a Europa. «Hi ha una negociació oberta entre Unides Podem i el PSOE», ha asseverat Díaz. Aquesta setmana, no obstant, els esforços estan centrats en la quarta renovació dels ertos i en aquesta qüestió Escrivá i Díaz comparteixen postura enfront dels agents socials.\n¿Està a favor dels incentius per retardar la jubilació?\nEl Govern s'obre a prolongar els ertos fins al 31 de gener\nTemes: José Luis Escrivá Yolanda Díaz Pensionistes Ocupació


Mémora i Àltima ajornen els funerals de persones mortes per coronavirus\nMémora i Àltima no faran vetlles ni funerals de persones que hagin mort per covid-19 fins que acabi el període d’aïllament dels familiars i entorn prope¡, establert en 14 dies. La mesura és per “protegir directament els familiars i professionals que participen en els serveis així com la resta de persones que assisteixin a les instal·lacions”, apunten Mémora en un comunicat consultat per l’ACN. Àltima també posposa els funerals de difunts per covid-19 per reduir el risc de contagi, ha avançat el diari ‘Ara’. La mesura afecta la vetlla i la cerimònia però sí que es duran a terme l’enterrament o la incineració del difunt. Tres persones, d’edat avançada, han mort a Catalunya per coronavirus, informa el Departament de Salut.\nLa posposició de vetlles i funerals de persones que han mort per coronavirus és una “mesura addicional per minimitzar els possibles riscos tant de les famílies del difunt com també del personal de la funerària”, expliquen fonts d’Àltima consultades per l’ACN. Aquestes companyies de serveis funeraris informaran les famílies sobre els protocols necessaris a seguir i se’ls oferirà la possibilitat de realitzar els funerals una vegada acabades les quarantenes, assenyalen les mateixes fonts. Passat aquest període, la família podrà decidir la data de celebració del funeral, explica Àltima.\nNo hi ha cap evidència de risc d’infecció de coronavirus a partir de persones contagiades després que hagin mort. El problema podria ser el contagi entre familiars que havien estat en contacte amb el difunt. Des d’Àltima indiquen que aquesta és una situació inèdita, tot i que el 2014, amb l’alerta d’Ebola, també es van definir uns protocols especials d’actuació. Possibilitat de streaming per reduir l’assistència massiva als funerals\nEls tanatoris dotats amb equips audiovisuals oferiran a la resta de famílies el servei de gravar i emetre per streaming els funerals per “col·laborar en la prevenció de potencials contagis en reduir l’assistència massiva es les cerimònies”, assenyalen fonts de Mémora. Aquest és un servei que s’ofereix des de fa anys i que el grup considera que en aquest escenari és “una bona alternativa preventiva”.


catalunya.ffw: Risc de majoria absoluta\nRisc de majoria absoluta\nEls últims quinze anys han fet oblidar les majories absolutes\ndel PSOE, tan semblants als deliris aznarians\nPSOE o PP, PP o PSOE, un dels dos grans partits espanyols quedarà com a vencedor en les eleccions del proper diumenge. Però tot i que les enquestes presenten resultats ajustats, sembla que només el PSOE podria fer-se amb la majoria absoluta. En unes eleccions que Catalunya no pot guanyar, una majoria absoluta és l'autèntica derrota. L'horitzó més fosc possible.\nEl vot anti-PP té tanta força que pot acabar portant a un resultat pitjor que aquell que es vol evitar. Els últims quinze anys han fet oblidar les majories absolutes del PSOE, tan semblants als deliris aznarians. El risc d'un govern Rajoy dèbil compensa amb escreix l'esforç d'evitar un govern Zapatero omnipotent i tancat a qualsevol proposta catalana.\nEl catalanisme arriba desorientat a aquestes eleccions i són molts els que esperen el proper dia 10 per fer foc nou. El que cal tenir clar és que votar ZP per evitar un govern Rajoy pot acabar essent un gran error.\nPublicat per Marc Arza a 11:32 p. m.\nVotaré en blanc. Ho mantinc. Però Rajoy i el PP estan difonent tant d'odi i tanta manipulació contra Catalunya, el català, el govern legítim i el sistema democràtic espanyols, utilitzant el terrorisme, les víctimes, escopint brutícia a tort i a dret, que francament han estat a punt de fer-me votar una altra opció. No ho vaig tan negre com tu. Que la gent reacciona i vota més del previst el PSOE per frenar la nena de l'exorcista? Bé, ells s'ho han buscat. Que amb la majoria absoluta o una aproximació a ella (que crec molt probable) no es resoldran els problemes de Catalunya? Bé, i quan s'han resolt? No veig tanta diferència en el paper jugat històricament per CiU i, encara menys, ERC. S'intenta vendre com que ser decisius és molt important. A la pràctica es pactaran quatre detalls sense massa importància. Sempre ha estat així. Jo no m'hi capficaria. Per mi ara mateix el Zapatero pot treure 190 escons, que jo dormiré igual de tranquil.\nDoncs mira, jo preferiria una majoria absoluta de ZP, abans que un govern de Rajoy en minoria. Aquesta gent em fan por. Com diu en daniel d.l. els papers jugats per CIU i ERC no han resolt mai res per Catalunya. Quan CIU va apoyar al PP durant 8 anys, quins beneficis va treure per Catalunya?\nLa majoria absoluta també l'afaboreix el vot en blanc. Pel mateix efecte que va provocar l'aparició de Ciutadans al Parlament. Però els serrells se'ls endurà un dels dos partits majoritaris.\nTot suma a favor de les formacions espanyoles, quan en clau catalana ningú aposta. O només una minoria, és clar.\nPot guanyar Rajoy\nNo ens deixem enlluernar per les enquestes i els resultats dels debats. Rajoy està viu i pot guanyar. No ens deixem influir per la nostra realitat política. A Espanya, allà lluny, la cosa està frec a frec i tant pot guanyar el PP com el PSOE.\nVoteu el que voteu estarà bé. Això és personal i només us pertoca a vosaltres jutjar si feu bé o no. El que és més important és que havent comprovat que PP i PSOE són el mateix, el que cal d'ara endavant és opinar, influenciar, pressionar perquè els catalans exerceixin de catalans. Tots, societat, empresa, política.\nDit, d'una altra manera, que actuem pensat primer en Catalunya i que som catalans abans que res, i només catalans, i després ja veurem si som taronges, grocs, rojos o verds, del nord o del sud...\nObrim camí. El nostre propi camí. Sense dreceres personals. Sense aturades. Sense aturador...\nDius: "Dit, d'una altra manera, que actuem pensat primer en Catalunya i que som catalans abans que res, i només catalans, i després ja veurem si som taronges, grocs, rojos o verds, del nord o del sud..."\nPrecisament per això, penso que és un error de votar en blanc.\nA mi fa dies que em preocupa una majoria aclaparant del PSOE. Hi ha algun comentari que diu qeu tampoc no passaria res, però això només reafirma la tesi que la gent a l'hora de votar té una memòria que no va més enllà de les dues o tres darreres setmanes? Ningú no recorda la Maleni ? Algú ha tastat l'AP 7 de Cambrils a Martorell darrerament ? Algú recorda què ens estan fet amb el Prat ? El darrer cap de setmana era a Brusel·les, vaig poder marxar amb Iberia però vaig haver de tornar amb Clickair, pq Iberia ha suprimit el seu vol: La meitat de la gent que va embarcar va haver de pagar suplement de pes, molts d'ells havent contractat vol... A IBÈRIA !! Em sembla que el lñimit eren 12 kg!! Em sembla que tot plegat és un insult\nPel que fa a majories absolutes, és evident que nigú no recorda que el cafè per tothom és un invent socialista. Algú recorda els intentshomogeneïtzadors amb la LOAPA ? Fins i tot un instrument al servei exclusiu de l'Estat com és el Tribunal Constitucional ho va trobar excessiu...\nDe veritat que tant us fa una majoria absoluta socialista ?\nSe n'ha esvait l'pció amb l'atemptat d'ETA ?\nEl Tribunal Constitucional del temps de la 1ª LOAPA era molt diferent del que és ara. Ara mateix s'estan barallant per veure què fan amb l'Estatut de la Moncloa retallat i s'esperen que surti el guanyador del 9-M, però tots, tots, volen carregar-se'l per la sagrada unidad de España que és l'única cosa que importa. I no importarà res el que diguin els catalans ni votant referendums. Van per acabar amb nosaltres definitivament: Estatut derogat, castellà a les escoles, TV3 cada cop més castellanitzada, res de balances fiscals, augment del cadastre estil Felip V per xuclar-nos més la sang, etc. Ens deixaran en res. Bé, sempre ens quedarà Internet invent dels Americans i segur que inventen alguna aplicació més que ens farà servei, segur!!!\nUNES ELECCIONS DIFÍCILS\nPer al catalanisme, les eleccions de diumenge són unes eleccions difícils. Ho són perquè la bipolarització entre PSOE i PP s’ha accentuat més que mai, fins a límits de més que dubtosa legalitat, amb els debats entre els dos candidats d’aquestes forces polítiques. Són, també, unes eleccions difícils perquè les forces polítiques catalanistes hi arriben afeblides i profundament dividides. Ho són, finalment, perquè la propera legislatura serà decisiva per veure si el marc legal engegat amb el nou Estatut té alguna viabilitat de desenvolupament raonable o si cal oblidar-se ja d’una vegada de la vella idea catalanista de reformar Espanya i optar per altres camins. D’aquí a quatre anys, quan tornem a votar els nostres representants al Congrés dels Diputats i al Senat, res ja no serà igual i les característiques que tingui aquesta nova situació dependran en gran mesura dels resultats de diumenge.\nPer a nosaltres, que tenim la defensa de la llibertat de Catalunya com un dels nostres ideals bàsics, no hi ha dubte que diumenge cal votar a les forces polítiques nacionalistes que no tenen cap vinculació amb els partits d’àmbit espanyol. Només elles podrien aconseguir que l’actuació del nou govern espanyol sigui menys desfavorable als interessos catalans del que ho han estat aquests darrers quatre anys. Certament l’experiència de la legislatura que ara acabem no convida a l’optimisme ja que el govern socialista ha pogut jugar amb una política d’aliances variables que ha fer que la capacitat d’influència del nacionalisme català fos molt minsa. Però, malgrat tot, aquest és l’únic camí possible. A partir de dilluns, si els resultats ho permeten, la nostra tasca serà pressionar perquè la representació política nacionalista al Congrés dels Diputats faci valer el seu poder. Ara del que es tracta és d’aconseguir que aquest poder sigui el més gran possible i això només es pot aconseguir d’una manera: amb el nostre vot.\nMarali: Molts benmeficis: Moltes competències, gestió de ports el Mossos com a policia integral, que Catalunya més que dobles el pressupost... Un PSOE té la mateixa visió d'Espanya que el PP, si no mira que he rebut ERC del PSOE. Res sols invasions de competències.\nCom va anar el sopar? Se't va atravessar, veient els resultats?. Reus un feu pepero!. I en ZP fregant la majoria absoluta!. Quin panorama!\nEleccions espanyoles, sobiranisme i llei electoral...\nPost recuperat. Jaume Renyer i l'ERC de la llibert...\n5 idees sobre el resultat del 9M\nVot jove, sobiranisme i crisi democràtica


El Cartagena B serà el rival de l’Ontinyent en setzens de final de la Copa Federació | TV Digital Ontinyent\n24 novembre 2020 - 8:15 h\nInici Esports El Cartagena B serà el rival de l’Ontinyent en setzens de final...\nL’Ontinyent començarà la fase nacional davant el Cartagena B, que milita en el grup XIII de la Tercera Divisió. L’eliminatòria correspon als setzens de la competició i tindrà l’anada a domicili, programada per al 30 de novembre mentre la tornada es disputarà en l’estadi El Clariano el 14 de desembre, ambdós amb horari per definir.\nEl filial de la “Efesé” està dirigit per Juan Antonio Lillo i és cartorzé amb 13 punts després d’haver caigut en el feu del Yeclano Deportivo (2-0). Des que es fusionaren amb el l’escola de futbol Ciudad Jardin al 2016, disputen els seus encontres com a locals en l’estadi municipal Ciudad Jardín (C/Carmén Conde, S/N) de la ciutat cartagenera. La fusió es va completar en juny d’aquest mateix any, prenent el nom definitiu de “FC Cartagena B”.\nEl Cartagena B ha arribat a aquesta fase després de desfer-se del Murcia Imperial (2-3) en la final territorial, i haver deixat enrere el Minerva i el Huercal-Overa. El primer equip milita actualment en la categoria de bronze, i és un clàssic de les promocions d’ascens a la categoria de plata.\nLa resta d’encreuaments, tenint en compte que FC Vilafranca i UM Escobedo han quedat exempts, són els següents:\nReal Avilés CF – Burgos CF\nSilva SD – UP Langreo\nClub Rápido de Bouzas – Pontevedra CF\nCD Ardoi – Utebo FC\nPeña Sport FC – Deportivo Alavés B\nUP Plasencia – UD San Fernando\nCF Villanovense – CD Tenerife B\nUD San Sebastián de los Reyes – CF Rayo Majadahonda\nFC Cartagena B – Ontinyent CF\nCD Olímpic – UCAM Murcia CF\nAt. Saguntino – RCD Mallorca B\nArcos CF – Betis Balompié B\nCP Villarrobledo – CD Huétor Tájar\nL’Ontinyent estrena autobús personalitzat\nGràcies a un acord amb l’empresa Bus Navarro – Fonti Tour, l’Ontinyent gaudirà per primera vegada en la seua història d’un autobús personalitzat per als seus viatges a domicili. El disseny, realitzat pel departament de comunicació del club, manté la nova imatge que s’està oferint tant en les xarxes socials com la nova web (actualment en període de proves).\nL’acord ha permès personalitzar part de la carrosseria, composada per la part posterior i laterals del vehicle, de forma que siga fàcilment identificable per als aficionats i per allà on viatge l’equip, com ocorre en tots els clubs de l’elit i cada vegada més en la categoria de la Segona B. Una adaptació als nous temps que en els propers mesos es vorà reflexada en altres aspectes del club, sempre amb l’objectiu de millorar la representació de la ciutat d’Ontinyent.\nLa nova imatge de l’autobús s’estrena en el desplaçament al feu del Deportivo Aragón, viatge emprès fa uns instants per la plantilla (12:45) amb la intenció de tornar amb els punts a la butxaca i seguir respirant la tranquil·litat de la zona noble de la taula.\nArticle anteriorCatorze productors i sis restaurants en la Fira Gastrònomica de la Vall d’Albaida a Benigànim\nArticle següentEs presenta l’esborrany del Pla d’Ús Públic del Paratge Serra de l’Ombria-Pou Clar\nEste passat diumenge 21 d’abril es va realitzar al poliesportiu municipal de L’Olleria, la presentació del nou club de triatló 3 reptes de L’Olleria....


We.Government (PDF Europe 2010) | Graellsbloc\nL'entrada va ser publicada el government - ogov i etiquetada ogov, opendata, wegov per Jordi Graells. Guarda l'enllaç permanent.\n3 pensaments sobre “We.Government (PDF Europe 2010)”\nKedume el 14 Octubre 2010 a les 8:39 am va dir:\nAquest experiment l’he volgut centrar sobre el tema de la política donat les dates en les que estem. Poden sortir coses interesants sobre l’anàlisi de la conversa durant aquestes setmanes i sobre com evolucionen les conversacions paral·leles. Això sí, la participació dels ciutadans dependrà del seu nivell de digitalització (de si tenen o no comptes a les xarxes socials per a poder dialogar directament amb els candidats dels diferents partits).\nL’experiment #01 que porto a terme a Skoltilab és el primer experiment d’una sèrie d’experiments que tenen com a principal objectiu aprendre sobre les tècniques de programació de les actuals aplicacions relacionades amb les xarxes socials i sobre tot el que envolta al social media. L’objectiu d’aquest procés d’aprenentatge no es altre que acumular coneixements per a poder elaborar una bona eina (en un inici de monitorització personal al social media), que és del que es tracta(rà) en un inici l’aplicació Skolti. El següent experiment serà un joc, prepareu-vos…\nMarcG el 16 Octubre 2010 a les 12:56 am va dir:\nNo sé com ho veus tú, però jo això del WeGovernment ho veig com el concepte d’SmartCity.\nPotser no el focus no és tant tecnològic, és més ‘humanista’…\nPerò en el fons el concepte és el mateix: la necessitat d’implicar tota la societat en el sector públic.\nUna implicació contínua, des del disseny del servei fins a la seva posta en producció, passant per la implementació, entre moltíssimes altres coses.\nEn el fons, el que parlem és d’un canvi de mentalitat de l’Administració pública i, també cal deixar-ho clar, un canvi de mentalitat de tota la societat vers el que és públic.\nEn seguirem parlant… de ben segur! 🙂\ngraells el 16 Octubre 2010 a les 8:34 am va dir:\n@Kedume. Gràcies per l’aportació. Em confirma encara més el caràcter d’aplicació pionera d’Skolti. M’agrada!\n@Marc Garriga. Sí, Marc. Diguem-ne que s’està completant el model teòric al voltant de la cocreació. Si primer, amb els casos que anàvem analitzant, en parlàvem referint-nos al disseny de projectes, ara ja hi ha iniciatives on la col·laboració ciutadania-organitzacions-administració abarca també la desenvolupament-execució-avaluació.\nI, com dius, l’objectiu de fons continua sent la necessitat d’implicar tota la societat en el sector públic.\nÉs interessant, doncs, veure com van evolucionant els diferents conceptes que expliquen el nou model de gestió pública. Serà interssant seguir-los 😉


Itineraris saludables | Les Piles La Conca de Barberà\nBtt, senderisme i 4x4\nELS ITINERARIS SALUDABLES DE LES PILES\nQuè és un itinerari saludable?\nUn itinerari saludable és un recorregut condicionat i senyalitzat de manera permanent, destinat a fer activitat física moderada.\nEls destinataris dels itineraris saludables són tota la població i estan pensats per caminar, encara que poden haver-hi trams en què possiblement es podrà circular amb bicicleta (trams d’itinerari periurbà).\nAl final o al principi de l’itinerari hi pot haver un parc urbà saludable.\nQuina finalitat tenen els itineraris saludables?\nEls itineraris saludables, juntament amb els parcs de salut municipals i accions d’informació i educació, són línies per fomentar la salut pública, propiciant i construint hàbits de vida saludable tot superan problemes de salut pública com l'obesitat i el sedentarisme.\nQuins itineraris saludables tenim a les Piles?\nAl mucipi de les Piles disposem de l'Itinerari saludable i naturalístic entre l'ull del Gaià de les Piles i la Font de Llorac i l'Itinerari saludable de la Ruta dels Molins cretas el setembre de 2013 i l'agost de 2014 respectivament gràcies a subvencions per a actuacions del programa de la Salut Pública de la Diputació de Tarragona.\nITINERARI SALUDABLE I NATURALÍSTIC\nULL DEL GAIÀ - FONT DE LLORAC\nPunt de partida:Ull del Gaià de les Piles.\nLongitud de l'itinerari:0,55 km des de les Piles fins la Font de Llorac.\nDesnivell: Molt suau.\nItinerari:Petit trajecte al costat de la rasa de les Piles.\nValor addicional de l'itinerari: Espai singular paisatgísticament i ecològicament al qual el caminant es pot endinsar fàcilment amb l'ajuda dels plafons informatius a l'inici i final del recorregut en la fauna i la flora pròpia d'aquesta zona.\nPunts d'interès: Les Piles, Ull del Gaià i Font de Llorac.\nObservacions: La font de Llorac és una àrea de lleure que disposa de font, taules, barbacoes i gronxadors\nPunt de partida:Església de Sant Josep o de la Mare de Déu de la llet de Sant Gallard.\nLongitud de l'itinerari:3, 2 Km des de Figuerola fins el Molí del Sol, més 1,330 km anar i tornar dels dos molins des de Sant Gallard.\nItinerari: Petit tram que forma part de l'itinerari cirucular i intramunicipal de la Ruta dels Molins (Santa Coloma de Queralt i les Piles).\nValor addicional de l'itinerari: Descobrir els molins fariners, elements arquitectònics emblemàtics de la zona, malgrat l'estat d'abandó que han patit durant molt de temps.\nPunts d'interès: Despoblat de Figuerola, església de Sant Salvador de Figuerola, església de Sant Josep o de la Mare de Déu de la llet de Sant Gallard, Moli de dalt o molí vell de Sant Gallard i Molí de baix o molí nou de Sant Gallard.\nObservacions: Malgrat posem punt de partida a Sant Gallard, podem començar en qualsevol punt del tram ja què tot el recorregut està senyalitzat.


Què és el popper? – La Clara\nQuè és el popper?\nBy la Clara|2020-01-28T00:09:49+01:0022-01-2020|General|\nEn l’àmbit de els drogues sovint hi ha tendències i novetats, que tenen a veure amb negocis, interessos o modes. No es tant que constantment hi hagi drogues noves, sinó que algunes van i venen, com és el cas del popper.\nEl popper és realment un nom genèric d’una substància que té més de 150 anys. Generalment és un compost químic (o sigui, una substància formada per dos o més elements químics que té les seves característiques pròpies al combinar-se) que s’anomena nitrit d’amil, de la “família” dels nitrits d’alquil; però també pot ser a base de nitrat de butil o d’isobutil o d’isopropil (o d’altres). Potser ens quedem una mica igual amb aquests noms, així que farem servir el nom comú de popper, però és interessant saber que no es tracta d’una única cosa! En resum és un líquid -que pot tenir un color groguenc- que desprèn molta olor i és molt volàtil.\nI quins efectes té?\nDoncs el poper, quan se’n fa una inhalació, bàsicament té un efecte estimulant i vasodilatador. Potser ens quedem una mica igual amb aquesta darrera paraula, però l’expliquem: al donar-se una relaxació metabòlica, especialment dels músculs llisos del cos, els vasos sanguinis (o sigui les artèries, arterioles, capil·lars, vènules i venes que transporten la sang pel cos) es dilaten (s’eixamplen, s’expandeixen) i la sang circula amb més intensitat pel cos, per dir-ho d’una manera planera, és a dir que augmenta el flux sanguini del cor cap al cos. Això, que sembla una reacció física prou “inofensiva”, té diverses efectes i pot comportar també algunes conseqüències.\nDel popper diuen que -quan s’inhala- produeix una (petita o no tan petita, dependrà de la persona i de l’ús) eufòria i sensació de desinhibició. També en diuen que dona major sensibilitat a la pell. I hi ha qui argumenta que al relaxar certa musculatura (especialment la de l’anus i la vagina) facilita les relacions sexuals amb penetració, fet que pot augmentar el plaer. Però el tema principal del popper és que els seus efectes son molt i molt breus, que es comencen a notar als pocs segons i que la màxima durada està entre 2 i 5 minuts (sent generoses).\nTambé diuen del popper que, seguit a aquests primers efectes, apareixen mal de caps i baixades importants (en algunes persones de forma més pronunciada que d’altres). Especialment si se’n pren més d’una inhalació, o se’n prenen de forma repetida.\nTambé poden aparèixer dolor al pit, nàusees, vòmits i taquicàrdies, i baixada de la pressió arterial, que pot arribar a produir un desmai. O sigui, que les persones amb problemes de pressió, o condicions cardíaques o d’altres temes mèdics, han d’estar especialment alerta!\nD’altres efectes secundaris poden ser el sagnat del nas o inclús la disfunció erèctil (per a persones amb penis).\nDel popper hi ha persones que destaquen que té pocs efectes (o cap conegut) sobre el cervell i pocs efectes a llarg termini, però no tota la comunitat científica hi està d’acord; hi ha qui planteja que, quan augmenta la pressió arterial i la sang es enviada cap al cos, el cervell deixa de rebre la quantitat de sang habitual i per tant la quantitat d’oxigen habitual i per aquest motiu es donen també els marejos o les nàusees. I que sotmetre al cervell a aquest tràngol repetidament pot tenir conseqüències, com per exemple danys neurològics.\nSigui com sigui, el popper genera tolerància, és a dir, que el cos cada cop sentirà menys els efectes i per tant, haurà de prendre més dosis per a tornar a sentir els efectes inicials.\nTots aquests elements fan del popper una substància que té especials riscos per l’ús que se li acaba donant; si busco un “subidón” específic, que dura molt poquet temps i que cada cop en durarà menys, cada cop hauré de consumir-ne més per sentir-lo i podran aparèixer més efectes no desitjats associats, com per exemple la intoxicació per sobredosi.\nA més, la barreja de popper amb d’altres substàncies (per exemple si són també vasodilatadores, o com l’alcohol que també baixa la pressió arterial) pot augmentar-ne els riscos. Amb els estimulants el cos -i sobretot el sistema cardiovascular- es sotmet a un sobre-esforç que pot ser molt nociu, i amb alguns medicaments pot tractar-se d’una combinació que ens portarà de cap a l’hospital.\nPer últim, i com hem comentat en d’altres posts, és molt important saber què la forma en la que es prenen les substàncies pot canviar molt el seu efecte. En el cas del popper això és importantíssim: ingerir o beure popper és molt perillós, ja que produeix irritacions i erupcions (també en contacte amb la pell pot fer-ho) i pot produir la mort, ja que fa que no hi hagi oxigen a la sang i per tant, als òrgans, i això desembocaria en una mort per hipòxia.\nCom amb d’altres substàncies, amb el popper no ens hem de deixar convèncer pels noms impactants i l’aparença acolorida de les ampolletes, els mites que s’hi associen o les modes que apareixen i desapareixen. Prendre decisions té a veure amb escoltar-se un mateix o una mateixa i valorar conscientment!


Una exposició sobre el consum de l’alcohol i les drogues entre les adults al CAP Vilafranca Nord\nUna exposició sobre el consum de l’alcohol i les drogues entre les adults al CAP Vilafranca Nord\n'Entre nosaltres' és una exposició que aborda aspectes relacionats amb les drogues i el seu consum (principalment l'alcohol, el cànnabis, la cocaïna i els psicofàrmacs).\nEl Centre d'Atenció Primària, CAP Nord de Vilafranca acollirà del 8 al 31 d' octubre l'exposició Entre nosaltres. Els adults, l'alcohol i altres drogues. Aquesta exposició s'emmarca en el segon Pla Local de Drogues 2015-2019 de l'Ajuntament de Vilafranca.\nEl Pla és el marc de referència per a tots aquells agents socials que treballen des de la perspectiva de la prevenció i de la reducció de riscos en el municipi. Entenent com a reducció de riscos, el conjunt de mesures sociosanitàries individuals i col·lectives, dirigides a minimitzar els efectes fisiològics, psíquics i socials negatius associats al consum de drogues i les seves conseqüències.\nTreballant d'aquesta manera la millora de la salut individual com també la millora del context social, Entre nosaltres és una exposició que aborda aspectes relacionats amb les drogues i el seu consum (principalment l'alcohol, el cànnabis, la cocaïna i els psicofàrmacs) des de diferents contextos del món dels adults. Informa sobre els riscos de consumir drogues, la banalització de certs comportaments, l'excés de confiança, l'automedicació… També ajuda a valorar el propi consum en relació a l'abús i la dependència i orienta sobre on acudir si es pensa que es pot tenir un problema amb l'alcohol o una altra droga.\nEl SAFAD, Servei d'Assessorament Familiar d'Alcohol i Altres Drogues, és un servei presencial d'informació, orientació i assessorament sobre qualsevol dubte o problemàtica que tingui relació amb el consum d'alcohol i altres drogues. Aquests servei està emmarcat en del Pla Local de Drogues INDROGS de Vilafranca del Penedès, a través de la Mancomunitat Penedès-Garraf que impulsa accions i recursos útils per al foment de l'actitud crítica i responsable davant de determinats comportaments que poden suposar un risc per la salut.\nEl servei del SAFAD va dirigit a qualsevol persona, sigui jove o adulta, que tingui dubtes sobre el consum de drogues, com també als pares i mares que detectin algun consum del seus fills o filles, aquesta atenció es fa a través de visites concertades telefonant al 931184005 i el servei està ubicat al CAP Alt Penedès de Vilafranca.


Bona nit i tapa't: Manuals de geografia\nMery 6 d’agost de 2007 a les 0:33\nL'any passat jo també vaig parlar amb una amiga de fer unes escapades a diferents llocs de Catalunya, volíem visitar un munt de llocs, però al final ens vam quedar només amb Perpinyà i no n'hem fet cap més. Però recordar-ho m'ha fet gràcia, potser li torno a plantejar.\nLa veritat és que és genial conèixer llocs en els que no has estat abans, o tornar a trobar-te amb alguns racons que ja coneixies, i si tens una càmera a mà encara és millor.\nEspero que gaudeixis molt dels indrets que visitis, jo intentaré fer-ho també.\nLaia 6 d’agost de 2007 a les 13:04\nCatalunya és preciosa, hi ha paartges que són una meravella. Quan era més petita anava acad estiu a la vall d'Aran, i en guardo molts bons records, paratges fantàstics, verds, i cascades gegants que no he vist enlloc més. I un altre lloc que m'encanta és Llafranc. Una nit vaig poder-hi veure el cel més estrellat de tota la meva vida... Cal redescobrir i fomentar els paratges que ens envolten, tan propers i alhora desconeguts amb els quals es pot gaudir un munt i sense sortir de casa.\nXeXu 6 d’agost de 2007 a les 14:00\nLinwë, val la pena fer-ho, tot i que també està bé visitar altres llocs, què t'he de dir a tu que ara mateix estàs en un avió camí de Japó...\nLaia, m'estàs parlant de paraules majors! La Vall d'Aran és preciosa, naturalment, fer una escapadeta allà de tant en tant val molt la pena. I a Llafranc hi vaig ser l'estiu passat i.. uf, impressionant, i això que jo no sóc gens de platja, però és un lloc per quedar-se allà i no marxar.\nUnknown 6 d’agost de 2007 a les 16:00\nA mi m'agrada especialment la part del Pirineu que encara no està excessivament massificada i turística. L'any passat, vam anar a Josa de Cavall i em va encantar\nXeXu 6 d’agost de 2007 a les 16:09\nMira Tirai, aquest em falta, me l'hauré d'apuntar. Saps, podria comentar tants indrets... tots tenen el seu encant, tenim un país que no ens el mereixem.\nAmb tots aquests comentaris encara m'han vingut més ganes de seguir voltant Catalunya, moltes gràcies!


NW La Revista de Reus - Botigues amb futur?\nEl comerç de Reus treballa per poder adaptar-se amb rapidesa a la nova llei que crearà les Àrees de Promoció Econòmica Urbanes (APEU)\nImatge del carrer de Monterols, durant la passada campanya de Nadal\nPels carrers de Reus cada cop es veuen més repartidors amb paquets que van de casa en casa a lliurar les compres que els ciutadans han fet per Internet. Un estudi elaborat pel BBVA Research amb dades del 2018 indica que més de la meitat de la població ja compra per Internet, i les xifres de facturació del comerç electrònic a Espanya presenten increments espectaculars, al voltant del 30% anual. Una altra data: 1 de cada 5 euros que es gasten els ciutadans amb targeta de crèdit ja es destinen a compres en línia. I encara una altra: el 60% de les vendes per Internet s’han fet en comerços de titularitat estrangera.\nLa consolidació del comerç electrònic és l’últim gran obstacle que afecta la continuïtat del comerç minorista tradicional. Ha arribat després de la generalització dels supermercats, primer, i de les grans superfícies comercials, després. De fet, hi ha estudis que indiquen que uns dels principals afectats pel fenomen de l’e-commerce són, justament, les grans superfícies i els centres comercials, que veuen minvar de manera notable la seva facturació, malgrat que es mantenen forts pel vessant d’oci que inclouen molts d’aquests centres.\nSi a tot plegat hi sumem els anys de crisi econòmica que han fet minvar el poder adquisitiu dels compradors, no ha d’estranyar el fenomen que s’observa pel centre de Reus, la presència de locals buits en carrers on abans hi havia bufetades per emplaçar-hi algun establiment. És cert que el preu dels lloguers no ajuda a un relleu ràpid quan tanca o es trasllada un establiment, tan cert com que cada cop costa més distingir un carrer comercial d’una ciutat del d’una altra, perquè les grans marques, en forma de franquícia o de cadenes, han ocupat els centres comercials en detriment d’establiments independents que ajuden a marcar la personalitat d’una zona. El comerç minorista és estratègic: Cal tenir en compte que, segons la Generalitat, Catalunya compta amb més de 100.000 establiments comercials, que generen ocupació per a mig milió de persones i suposen el 16% del PIB del país.\nUn dels punts dèbils que ha tingut fins ara el sector comercial és la debilitat de les seves estructures associatives. Més enllà de la cultura individualista que tradicionalment ha tingut el sector comercial, les entitats associatives han treballat més des del voluntariat que des de la professionalitat, i sovint amb objectius poc clars. A Reus, hi ha hagut etapes de grans diferències entre la Unió de Botiguers (UB) i el Tomb de Reus, per exemple. Aquesta segona entitat va néixer amb voluntat de dinamitzar el comerç del centre i des del seu inici va despertar recels de l’entitat degana, la UB. A aquestes diferències cal sumar-hi la poca disponibilitat de recursos, tant públics com privats, per fer promoció, i la feblesa de les estructures tècniques d’aquestes entitats.\nEl resultat de tot plegat és que el comerç tradicional no ha disposat d’eines potents per poder fer front a la competència que va suposar als anys noranta del segle passat l’expansió de les grans superfícies tancades entorn de la ciutat. La polèmica per l’obertura del Pryca a Reus (actual Carrefour) va ser especialment intensa. A Tarragona, les Gavarres i el Parc Central també van afectar i afecten el comerç reusenc, igual que ho fan altres centres més recents, com El Corte Inglés de Tarragona, o el centre que hi ha a Vila-seca. Aquest tipus d’establiments atreuen un perfil de públic molt determinat, i Reus no disposava d’eines per fer-se’l seu. Aquest era el principal argument de l’Ajuntament de Reus per facilitar la instal·lació del centre comercial La Fira, nascut com a alternativa a la instal·lació de El Corte Inglés a Tarragona, i que és on ara mateix es concentren les grans marques a la ciutat.\nDes del Govern de la Generalitat i el Parlament es treballa de fa temps en la creació d’una nova figura, les Àrees de Promoció Econòmica Urbana (APEU), previstes en la llei de comerç, servei i fires aprovada el 2017. El Govern ultima ara els treballs de redacció de l’avantprojecte de llei que regularà les APEU, i que haurà de debatre i aprovar el Parlament de Catalunya.\nLes APEU són una adaptació a Catalunya d’una figura similar molt estesa en altres països, especialment anglosaxons, els Business Improvement Districts (BID). Els establiments de Times Squarte, a Nova York, en disposen d’un, i també n’hi ha a Londres (als voltants del mercat de Candem) i en moltes altres ciutats. Al món n’hi ha uns 2.500, la majoria als Estats Units, Canadà, Gran Bretanya, Austràlia, Sud-àfrica i Alemanya. Hi ha BIDs de moltes formes i mides: la mitjana és d’uns 400 establiments, però n’hi ha de menys de 50 i de més de 1.000. Disposen d’ingressos anuals de 500.000 euros de mitjana, molt lluny del pressupost anual d’El Tomb de Reus, que no arriba als 90.000 euros.\nAquestes estructures comunes de comerciants d’una zona determinada es dediquen a fer campanyes de màrqueting globals i sectorials i, en definitiva, es dediquen a identificar i donar sentit a la zona. Algunes, fins i tot, aporten solucions per als locals buits. El resultat és que s’incrementa l’atractiu de la zona, pugen les vendes i s’atreuen noves firmes.\nSimplificant, les BIDs, el que fan és actuar com si fossin un centre comercial tancat, dotar-se de les mateixes eines que tenen aquests centres, de manera que tenen millors recursos per atreure el públic i prestigiar la zona sobre la qual incideixen.\nL’avantprojecte de llei que hi ha sobre la taula per desenvolupar les APEU deixa clar que es tracta d’estructures que s’han de crear en zones urbanes delimitades i parteixen d’un model público-privat gestionat per una entitat privada sense ànim de lucre que formen els titulars dels drets de possessió dels locals comercials, siguin llogaters o propietaris, segons el cas. En cada zona hi pot haver només una APEU, i es pot constituir a iniciativa dels titulars de més del 25% dels locals de la zona en qüestió.\nÉs important remarcar que les APEU han de ser aprovades pel Ple de l’Ajuntament, que establirà un conveni de col·laboració amb l’entitat creada per regular la relació entre les dues parts. Potser una de les claus del projecte és que les APEU es financen, en gran part, mitjançant contraprestacions econòmiques obligatòries (el caràcter obligatori és un element clau) que hauran d’afrontar els comerços inclosos a la zona. Estan previstes altres fonts de finançament, incloses subvencions de l’administració pública.\nLes APEU es constitueixen per un termini de cinc anys, prorrogables. Val a dir que estan pensades no només per al comerç tradicional. Zones turístiques o polígons industrials també podran constituir-ne.\nEl paper de Reus\nEl Tomb de Reus i la Cambra de Comerç han presentat fins a sis al·legacions a l’avantprojecte de llei de les APEU, prova de l’interès que hi ha al sector comercial de la ciutat per aquest tema. El president de la Cambra de Comerç, Jordi Just, ha delegat en la persona de Jacint Pallejà, un dels botiguers més actius i impulsor, al seu dia, d’El Tomb de Reus, el seguiment dels treballs que s’estan fent al Govern i que aviat arribaran al Parlament. Pallejà ha dit que “El Tomb de Reus sempre ha somiat en ser un BID i tenir els mateixos drets que les grans superfícies comercials”, deixant clar, però, que a la ciutat i al territori hi ha espais per a altres APEUs, als quals la Cambra voldrà donar suport.\nPallejà, defensor entusiasta del model, reclama rapidesa al Govern i al Parlament per tramitar la llei, a la vegada que reclama que el resultat final sigui prou flexible perquè es pugui adaptar a realitats diferents. “L’APEU s’ha de fer bé, i ha de ser una eina, no un objectiu en si mateix”, diu Pallejà, que reclama de l’Administració, també, “empatia”, ja que la feina de les APEU precisen de dotacions pressupostàries que difícilment podran sortir de les entitats promotores. En un document elaborat per Jacint Pallejà, es diu que una APEU vol “recordar el centre comercial dels avis, posar el dia el que hem heretat dels pares i poder lliurar-lo amb orgull als nostres fills”.\nLa intenció del Tomb i la Cambra és que Reus pugui ser una de les primeres APEU que es constitueixin i, de fet, ja treballen per preparar tot el que cal per poder anar de pressa un cop s’aprovi la Llei. La Llei preveu un procés llarg, que podria portar a la constitució de l’APEU el 2023, però es treballa per escurçar els terminis, fins al punt que ja s’ha presentat una sol·licitud de preinscripció per tenir l’APEU a punt el 2021.\nVal a dir que, en el cas de l’APEU que vol impulsar el Tomb de Reus, la seva creació implicaria la pràctica desaparició de l’associació, creada amb els objectius que assumirà la nova entitat.\nL’Ajuntament de Reus també segueix de molt a prop la tramitació del projecte de llei de les APEU i, de fet, “ja hem adquirit el compromís polític per acompanyar i assessorar en la tasca que facin les associacions”, segons el regidor d’empresa i ocupació, Carles Prats. L’Ajuntament ha donat suport a les al·legacions presentades per la Cambra i el Tomb de Reus i, segons Prats, s’ha començat a treballar per tenir-ho tot a punt un cop la llei estigui aprovada. La creació d’una APEU s’ha d’aprovar pel Ple de l’Ajuntament, “i per això volem tenir feina avançada i fer fàcil l’aprovació definitiva”.\nUn dels aspectes en el que l’Ajuntament tindrà molt a dir és en la recaptació de les quotes. Tenint en compte que la llei preveu que les quotes siguin obligatòries, l’Ajuntament podrà utilitzar els seus recursos per garantir que tots els establiments inclosos en una APEU paguin.\nMentre s’avança en aquest procés, els mercats de Reus han pres una decisió estratègica important: els paradistes del mercat i l’operador en línia Ulabox han signat un acord que permetrà que es puguin comprar per Internet productes dels mercats de la ciutat. Des de l’aplicació d’Ulabox, es podrà accedir a l’espai dels mercats, des d’on podran adquirir-se productes de 17 parades del Mercat Central i del Carrilet, de manera que el comprador podrà rebre el producte a casa seva, en l’àrea del Camp de Tarragona.\nL’acord, considerat estratègic, es considera una primera mesura, ja que “un cop en marxa la venda online hem d’adoptar altres decisions importants amb el màxim consens possible com l’ampliació dels horaris i la incorporació de noves activitats”, segons Carles Prats. Prats feia aquesta declaració el mes de desembre, abans d'anunciar la decisió de tancar el Mercat del Carrilet en no haver-se trobat cap operador disposat a finançar les obres de les instal·lacions. La dels mercats, però, és una història que mereix capítol a banda.\nReportatge publicat a la revista NW número 88 (desembre de 2019). Podeu obtenir la revista amb el reportate complet, aquí: NW número 88 (Desembre 2019)


Murray supera Raonic en tres sets i s'endú el seu segon Wimbledon\nMurray i Cilic conversen durant l'entrega de premis.\nActualitzada 11/07/2016 a les 07:27\nEl tennista britànic Andy Murray va aconseguir ahir el seu segon títol de Wimbledon, un dels quatre Grand Slam, en superar el canadenc Milos Raonic en tres sets. El favorit, per al públic i els experts, a l’All England Club de la capital britànica va signar un 6-4, 7-6 (3) i 7-6 (2) en un partit que va tenir controlat i que va saber decidir en els moments clau davant un rival amb menys experiència i que lluitava per ser el primer canadenc a endur-se un Grand Slam.\nTot i que sempre juga emparat pel seu potent servei i que ahir va aconseguir la sacada rècord d’aquesta edició –236,5 quilòmetres per hora–, Raonic va estar menys efectiu i va ser incapaç de trencar ni un sol cop el servei a Murray. El matx només va tenir un break, el que va cedir Raonic en el setè joc del primer set. I en els tie-break que van decidir el segon i tercer parcials Murray va exhibir la mateixa solidesa que va demostrar durant tot el partit. Amb 39 cops guanyadors i només 12 errades no forçades, mentre que Raonic va estar per sota, arriscant a les pujades a la xarxa conscient que en el joc des del fons de la pista no podia aguantar Murray.\nL’escocès, que ja ha guanyat 38 títols a la seva carrera de jugador professional, afegeix aquest Wimbledon al que va aconseguir l’any 2013 i a l’Open dels Estats Units del 2012, i s’endú un xec per valor d’uns 2,3 milions d’euros


Jordi Cinca i Antoni Martí s’alien amb el PRA per liderar la centralitat política | BonDia Diari digital d'Andorra.\nDl., 07/02/2011 - 11:25\nJordi Cinca i Antoni Martí s’alien amb el PRA per liderar la centralitat política\nEl sector d’independents liderats per Jordi Cinca; el cònsol major d’Escaldes-Engordany, Antoni Martí, i la seva Unió del Poble escaldenca; el Partit Reformista, liderat per l’actual conseller general, Ladislau Baró, i el cònsol major de Canillo, Enric Casadevall, estan promovent una gran aliança de cara a les properes eleccions legislatives.\nL'aliança també podria incloure grups parroquials com Units per al Progrés (UP) d’Encamp i el Grup Democràtic Parroquial (GDP) de la Massana.\nAquest conglomerat, que “abraça la centralitat política i geogràfica del país”, es presentarà aquesta setmana, molt probablement dijous, segons va avançar ahir una de les persones que han participat activament en un d’aquests grups en tot el procés. Segons la font consultada, el pacte “ha estat fruit d’un llarg viatge”, que ha tingut “una evolució natural” per separat i que, finalment, “ens ha portat a confluir en un mateix projecte polític”, un projecte que defineix com a “transversal”.\nLa mateixa font justifica la confluència dient que “ja fa dos anys que Antoni Martí parla de reestructurar l’espai de centre” i que, paral·lelament, els independents que s’apleguen al voltant de la persona de Jordi Cinca parlen de la necessitat d’obertura política davant dels “problemes complexos que té el país i que només es poden abordar des del treball en equip”. I en l’espai reformista, la creació del nou partit ajuda a tendir ponts cap als sectors liberals “més centrats”.\nDarrerament han tingut lloc “trobades bilaterals”, segons va explicar la font consultada, però no han anat més enllà de “posar damunt la taula les mateixes preocupacions pel futur del país”. El punt d’inflexió se situa “a mitjans de la tardor” de l’any passat, quan constaten “l’alt nivell de crispació a què s’ha arribat i el perill que comporten uns discursos que divideixen més la societat amb el risc de fraccionar-la”. En aquest sentit, posa com a exemple les sessions de Consell General d’aleshores: la situació generada en el si de la cambra parlamentària “reforça més les ganes de pactar amb gent” i, per tant, de “buscar la manera de no ser excloents i comptar amb tothom qui vulgui”.\nAixí mateix, els impulsors de l’aliança política tenen clar que per fer una alternativa de govern cal “jugar a les territorials”, ja que “el sistema electoral t’hi obliga”. Segons la font consultada, aquest fet “accentua el perfil de no exclusió”, però “mantenint com a nucli essencial l’ànima centrista”. De moment, l’aliança engloba Encamp, amb Units per al Progrés, i Escaldes, a l’entorn de la Unió del Poble d’Antoni Martí; i queden encara per perfilar Canillo -amb un nucli nombrós de simpatitzants del PRA al voltant dels dos cònsols- i la Massana -on el GDP s’ha posicionat proper a les tesis del nou Partit Reformista. D’altra banda, cal recordar que a Ordino hi ha un principi d’acord materialitzat entre els independents de l’ACO més liberals i Andorra pel Canvi.\nGabriel considera l’aliança “una bona notícia” i Goya acusa els promotors de no tenir programa\nEl president del grup parlamentari reformista, Joan Gabriel, i el president del Partit Liberal (PLA), Enric Pujal, van valorar ahir positivament l’aliança encapçalada per Jordi Cinca i Antoni Martí feta pública aquest dilluns.\nGabriel va afirmar que es tracta d’una “bona notícia” i que “si l’esperit d’aquest embrió que avui s’anuncia és similar al que va impulsar el naixement de Coalició Reformista, estarem més a prop que lluny”. El president del grup parlamentari reformista, que vol esperar a conèixer els detalls programàtics d’aquest “embrió”, va afegir que “totes les parts són bones independentment de la seva ideologia si ens uneix una visió de país”.\nD’altra banda, Enric Pujal va reiterar la necessitat que tot el centredreta concorri junt a les eleccions “per redreçar l’economia del país”. Pujal va afirmar que, tot i la decisió de no fusionar-se amb el PRA, “això no vol dir que no puguem anar tots junts”, i va argumentar que “si s’ha de governar, s’ha de fer amb majoria”.\nMalgrat anunciar que deixa la primera línia del partit, va assegurar que dedicarà “tots els esforços perquè [la unió de forces liberals] sigui una realitat”. Per aquest motiu, en referència a l’anunci que Cinca i Martí s’aliïn amb el PRA en un projecte de centre, va dir que li sembla “fantàstic” que es puguin unir totes aquestes persones de “gran vàlua”, com un “cònsol extraordinari” i un Jordi Cinca que ja va intentar crear una força de centre fa dos anys.\nD’altra banda, el primer secretari del Partit Socialdemòcrata (PS), Ferran Goya, va afirmar que, en el cas que es confirmi, el pacte seria “completament lícit”, encara que va criticar que vagin “descaradament a no oferir un programa”. Així mateix, va assenyalar que la inclusió del cònsol major d’Escaldes, Antoni Martí, al projecte era “esperable”, però va afegir que observa l’anunci amb “prudència”, a l’espera que els protagonistes ho expliquin públicament.\nQuant a la possibilitat que els socialdemòcrates es trobin en aquestes eleccions amb un bloc ampli de centredreta com a principal oponent, Goya ha deixat entendre que el PS no té por. “Aquí haurem de veure si hi ha un electorat de centredreta que escolti els cants de sirena” d’unes formacions que, segons ha dit, no fan propostes per centrar-se només en l’economia.\nEn aquest sentit, va sostenir que els integrants d’aquest bloc que s’està configurant “semblen bastant decidits a no tenir programa”, i per això es va preguntar “com respondrà el ciutadà a unes forces polítiques que van descaradament a no oferir un programa ni unes expectatives de futur”.


La Molina i Masella posen en marxa el domini conjunt i ja ofereixen 67 km de pistes - Diari de la neu\nCerdanyaAgències 22.11.201918.00 h\nLa Molina i Masella posen en marxa el domini conjunt i ja ofereixen 67 km de pistes Autor/a: La Molina\nBones notícies pels esquiadors habituals de La Molina i Masella. Aquest cap de setmana s'obre el domini conjunt que ofereixen les dues estacions. Les estacions de La Molina i de Masella, que formen un domini esquiable conjunt amb 145 km, obren la connexió entre les dues estacions aquest cap de setmana i ja sumen gairebé 70 km esquiables oberts. A destacar, amb l’obertura de la connexió entre les dues estacions, que serà el primer dia de funcionament del nou telecabina Cadí-Moixeró.\nAquesta primera quinzena de novembre, marcada pel fred ideal per la producció de neu i les darreres nevades, permeten obrir aquest 23 i 24 novembre el domini esquiable de La Molina + Masella. És la data d’obertura més primerenca de la història de la connexió entre les dues estacions, que s’estenen per la Cerdanya, el Berguedà i el Ripollès. La previsió d’obertura, durant aquest primer cap de setmana, és amb 16 remuntadors, 67 km de pistes i el 100% del desnivell esquiable obert.\nAquest dissabte, dia 23 de novembre, serà el primer dia de funcionament del nou telecabina Cadí-Moixeró. Aquest remuntador és un telecabina de 8 places que puja des de l’edifici del Telecabina-1667 m fins al Niu de l’Àliga-2537 m, és a dir el refugi del cim de la Tosa. En paral·lel també serà el primer dia d’obertura, de la present temporada, del telecadira Jumbo Tosa, el desembragable de 6 places que, per cota alta, uneix a les dues estacions per la banda de Masella.\nLa Molina i Masella formen el domini esquiable conjunt que té un total de 145 km de pistes. Ambdues estacions comparteixen i comercialitzen un forfet en comú per esquiar indistintament a les dues estacions. El sector comú a on conflueixen La Molina i Masella és conegut amb el nom de Dues Estacions. L’enllaç físic entre les estacions és a través del nou telecabina Cadí-Moixeró i el teleesquí de Set Fonts, per part de La Molina, i els telecadires La Pia Express (a cota mitja) i Jumbo Tosa (a cota alta), per part de Masella.